SL Uradni list Evropske unije L 103/43

IZVEDBENI SKLEP KOMISIJE (EU) 2016/601

z dne 15. aprila 2016

o spremembi Sklepa 2011/163/EU o odobritvi načrtov, ki so jih predložile tretje države v skladu s členom 29 Direktive Sveta 96/23/ES

(notificirano pod dokumentarno številko C(2016) 2187)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 96/23/ES z dne 29. aprila 1996 o ukrepih za spremljanje nekaterih snovi in njihovih ostankov v živih živalih in v živalskih proizvodih ter razveljavitvi direktiv 85/358/EGS in 86/469/EGS in odločb 89/187/EGS in 91/664/EGS (1) in zlasti četrtega pododstavka člena 29(1) in člena 29(2) Direktive,

ob upoštevanju naslednjega:

(1) Direktiva 96/23/ES določa ukrepe za spremljanje snovi in skupin ostankov iz Priloge I k Direktivi. Navedena direktiva zahteva, da tretje države, iz katerih se državam članicam dovoli uvoz živali in živalskih proizvodov, ki jih zajema navedena direktiva, predložijo načrt spremljanja ostankov, ki zagotavlja potrebna jamstva. Navedeni načrt bi moral vključevati vsaj skupine ostankov in snovi iz navedene Priloge I.

(2) S Sklepom Komisije 2011/163/EU (2) so bili odobreni načrti iz člena 29 Direktive 96/23/ES (v nadaljnjem besedilu: načrti), ki so jih predložile nekatere tretje države s seznama v Prilogi k navedenemu sklepu za živali in živalske proizvode s seznama iz Priloge I k Direktivi.

(3) Glede na nedavne načrte, ki so jih predložile nekatere tretje države, in dodatne informacije, ki jih je Komisija pridobila od navedenih tretjih držav, je treba posodobiti seznam tretjih držav, iz katerih je državam članicam dovoljeno uvažati nekatere živali in živalske proizvode, kot določa Direktiva 96/23/ES in ki so trenutno navedeni v Prilogi k Sklepu 2011/163/EU (v nadaljnjem besedilu: seznam).

(4) Dominikanska republika je Komisiji predložila načrt za med. Navedeni načrt zadostuje kot jamstvo in bi ga bilo treba odobriti. Zato bi bilo treba vnos za med za Dominikansko republiko vključiti na seznam.

(5) Falklandski otoki so Komisiji predložili načrt za akvakulturo. Navedeni načrt zadostuje kot jamstvo in bi ga bilo treba odobriti. Zato bi bilo treba vnos za akvakulturo za Falklandske otoke vključiti na seznam.

(6) Komisija je od Francoske Polinezije zahtevala, da zagotovi informacije o izvajanju svojega načrta za med. V svojem odgovoru so pristojni organi Francoske Polinezije navedli, da Francoska Polinezija ni pripravila načrta spremljanja ostankov za med, saj ne namerava izvažati medu v EU. Vnos za navedeno tretjo državo glede medu bi bilo treba črtati s seznama. Francoska Polinezija je bila ustrezno obveščena.

(7) Komisija je od Namibije zahtevala, da zagotovi informacije o izvajanju svojega načrta za prostoživečo divjad. V svojem odgovoru so pristojni organi Namibije navedli, da Namibija ni pripravila načrta spremljanja ostankov za prostoživečo divjad, saj je ne namerava izvažati v EU. Vnos za navedeno tretjo državo glede proizvodov iz prostoživeče divjadi bi bilo treba črtati s seznama. Namibija je bila ustrezno obveščena.

(8) Republika Koreja je Komisiji predložila načrt za perutnino. Navedeni načrt zadostuje kot jamstvo in bi ga bilo treba odobriti. Zato bi bilo treba vnos za perutninske proizvode za Republiko Korejo vključiti na seznam.

(9) Saint Pierre in Miquelon je Komisiji predložil načrt za perutnino. Navedeni načrt zadostuje kot jamstvo in bi ga bilo treba odobriti. Zato bi bilo treba vnos za perutninske proizvode za Saint Pierre in Miquelon vključiti na seznam.

(10) Z Uredbo Komisije (EU) št. 206/2010 (3) je bil Singapurju odobren vnos v Unijo pošiljk svežega mesa s poreklom z Nove Zelandije, ki izpolnjujejo pogoje za vnos v Unijo in so namenjene v Unijo. Da bi se navedena dejavnost dovolila, bi moral vnos za Singapur na seznamu vključevati enoprste kopitarje in prostoživečo ter gojeno divjad, vendar bi moral biti omejen na proizvode iz svežega mesa s poreklom z Nove Zelandije, namenjene v Unijo in iztovorjene, pretovorjene in prepeljane prek Singapurja s skladiščenjem ali brez njega. Singapur in Nova Zelandija sta bila ustrezno obveščena. Opomba, ki določa to omejitev, bi morala biti za Singapur vključena na seznam.

(11) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

Priloga k Sklepu 2011/163/EU se nadomesti z besedilom iz Priloge k temu sklepu.

Člen 2

V prehodnem obdobju do 15. maja 2016 države članice sprejmejo pošiljke prostoživeče divjadi iz Namibije in pošiljke medu iz Francoske Polinezije, pod pogojem, da lahko uvoznik dokaže, da so bile te pošiljke odobrene in odpremljene v Unijo pred 31. marcem 2016 v skladu s Sklepom 2011/163/EU.

Člen 3

Ta sklep je naslovljen na države članice.

V Bruslju, 15. aprila 2016 Za Komisijo Vytenis ANDRIUKAITIS Član Komisije

(1) UL L 125, 23.5.1996, str. 10.

(2) Sklep Komisije 2011/163/EU z dne 16. marca 2011 o odobritvi načrtov, ki so jih predložile tretje države v skladu s členom 29 Direktive Sveta 96/23/ES (UL L 70, 17.3.2011, str. 40).

(3) Uredba Komisije (EU) št. 206/2010 z dne 12. marca 2010 o seznamih tretjih držav, njihovih ozemelj ali delov, iz katerih se odobri vnos nekaterih živali in svežega mesa v Evropsko unijo, ter o zahtevah za izdajo veterinarskih spričeval (UL L 73, 20.3.2010, str. 1).